b'\n_START_ARTICLE_\nKarolis V Miulbergo m\xc5\xab\xc5\xa1io metu\n_START_SECTION_\nApie paveiksl\xc4\x85\n_START_PARAGRAPH_\nPaveikslas skirtas \xc5\xa0v. Romos imperatoriaus ir Ispanijos karaliaus Karolio V pergalei prie\xc5\xa1 protestantus prie Miulbergo miesto Brandenburge pamin\xc4\x97ti. Paveiksle Karolis V pavaizduotas kaip paprastas riteris, \xe2\x80\x9etikrojo tik\xc4\x97jimo\xe2\x80\x9c gyn\xc4\x97jas (abu, imperatorius Karolis V ir dailininkas Ticianas, atstovavo kataliki\xc5\xa1k\xc4\x85 krypt\xc4\xaf prie\xc5\xa1 protestanti\xc5\xa1k\xc4\x85 Europos religini\xc5\xb3 kar\xc5\xb3 metu). Kartu pabr\xc4\x97\xc5\xbeiamas jo imperatori\xc5\xa1kasis didingumas \xe2\x88\x92 Karolis V vaizduojamas vienu riteriu m\xc5\xab\xc5\xa1io lauke, nepavaizduoti nei prie\xc5\xa1ininkai, nei sava kariuomen\xc4\x97. Imperatoriaus ietis de\xc5\xa1in\xc4\x97je rankoje gali simbolizuoti jo tvirtum\xc4\x85, tur\xc4\x97ti aliuzij\xc5\xb3 su \xc5\xa0v. Jurgio ginklu ir \xc5\xa0v. Liongino ietimi. Tarp paveikslo atpa\xc5\xbe\xc4\xafstam\xc5\xb3 \xc4\xafkv\xc4\x97pimo \xc5\xa1altini\xc5\xb3: Raito Marko Aurelijaus statula ir Diurerio gravi\xc5\xabros, vaizduojan\xc4\x8dios riterius, ypa\xc4\x8d \xe2\x80\x9eRiteris, mirtis ir velnias\xe2\x80\x9c._NEWLINE_1548 m. Ticianas i\xc5\xa1 Venecijos i\xc5\xa1vyko \xc4\xaf Augsburg\xc4\x85, kur k\xc5\xabr\xc4\x97 imperatoriaus Karolio V ir imperijos Reichstago dalyvi\xc5\xb3 portretus. Miulbergo m\xc5\xab\xc5\xa1is \xc4\xafvyko 1547 m. baland\xc5\xbeio 24 d. Jame imperijos paj\xc4\x97gos \xc4\xafveik\xc4\x97 protestant\xc5\xb3 \xc5\xa0malkaldeno Lygos paj\xc4\x97gas. Abiej\xc5\xb3 pusi\xc5\xb3 paj\xc4\x97gos siek\xc4\x97 apie po 50 000 kari\xc5\xb3. Paveiksl\xc4\x85 tikriausiai u\xc5\xbesak\xc4\x97 Marija Austr\xc4\x97, Karolio V sesuo, nes paveikslas \xc5\xbeymimas jos kolekcijose ir po Marijos mirties 1558 m. per\xc4\x97jo \xc4\xaf Ispanijos karaliaus Pilypo II rankas. Paveikslas buvo eksponuojamas \xc4\xafvairiose Ispanijos karali\xc5\xb3 rezidencijose Madride iki 1827 m., kai \xc4\xaftrauktas \xc4\xaf Prado muziejaus ekspozicij\xc4\x85. Paveiksle Ticianas pavaizdavo imperatori\xc5\xb3 i\xc5\xa1jojant\xc4\xaf i\xc5\xa1 mi\xc5\xa1ko vakaro \xc5\xa1viesoje. Dailininko meistri\xc5\xa1kumas atsiskleid\xc5\xbeia Karolio V \xc5\xa1arv\xc5\xb3 spindesio ir vakaro dangaus vaizdavime. Paveikslo \xc4\xaftak\xc4\x85 patyr\xc4\x97 Rubensas, Antonis van Deikas ir Diegas Velaskesas, kurdami rait\xc5\xb3 valdov\xc5\xb3 portretus. Pasak E. Panofsky, paveikslas yra \xe2\x80\x9epirmas nepriklausomas, ne alegorinis, ne ceremoninis raitelio portretas\xe2\x80\x9c.'